Gonzi bil-prim manipulatur warajh Richard Cachia Caruana, dak li jagħti ordnijiet lil Daphne Caruana Galizia. Wara l-farsa ta' l-elezzjoni għall-Kap tal-Partit Nazzjonalista meta diġa kien hemm kap, tajjeb li nistaqsu ftit lil Franco Debono kif din l-elezzjoni skond hu hija posittiva meta ma wieġbet l-ebda kritika li kellu kontra Gonzi? Debono semma' kemm-il darba l-Klikka tat-Terrur u qatt ma qal min huma. Semma Ministri li mhux jagħmlu xogħolhom, iżda ma qalx isimhom? Bil-vot favur Gonzi dawn ma refgħux ir-risponsabilita' politika talli m'għamlux xogħolhom, iżda refgħaha Gonzi ... u x'ġara? Xorta bqajna ma nafux min huma (attaparsi) dawn il-Ministri rresponsabbli, xorta baqgħu jokkupaw il-Ministeri tagħhom u xorta baqgħu jgħaffġu u jgħasqu; u milli jidher dan sodisfaħ lil Franco Debono? Franco Debono allega wkoll li l-Klikka tat-Terrur qed iżżomm lil Gonzi ostaġġ u li l-finanzjament tal-partiti jrid jiġi regolat. F'din Gonzipn offrielu karrottu żgħir fil-forma tar-rapport dwar il-finanżjament li ntbagħat l-UE, iżda mhux qabel bidel dak li kiteb Debono u l-kumitat magħmul minn MPs Laburisti, u meta rċevewha ta' l-UE u qalulu mhiex tajba biżżejjed! Minn naħa ta' Gonzi dan m'għamel assolutament xejn fuq il-kritika tassew serja ta' Debono. Mhux fuq il-finanzjament qed ngħidu għax dik il-liġi faċli tiddiskutiha u tħalliha f'xi rokna bħalma għamlu lil dik tal- whistleblower għax ma ddoqqx għal widnejhom. Fil-fatt meta narblu l-kas nindunaw li minkejja li kien hawn konsensus li parti sew mill-kritika ta' Debono kienet valida, Gonzi m'għamel xejn biex jirranġaha ħlief li mar għall-elezzjoni farsa biex isaħħaħ il-posizzjoni tiegħu ħalli jkun jista' jippressa aktar lil Debono. Gonzi lanqas biss indenja jwieġeb li mhux vera huwa ostaġġ tal-Klikka tat-Terrur. Qal biss li kellu raġun ma għamilx lil Debono ministru u l-boloħ ta' madwarhom infexxew jċapċpulu għax rebaħ elezzjoni mingħajr sfidanti! Minflok ma' ttratta l-problemi li saħaq fuqhom Debono, Gonzipn għajjat elezzjoni għall-mexxej tal-PN minkejja li diversi membri tal-partit stess ma' qablux ma' din il-mossa, u min ma qabilx miegħu anke ħareġ fl-apert. Forsi din kienet parti mill-istrateġija tal-votazzjoni li jikxef lil min ma jaqbilx miegħu ħalli jkompli jiġu iżolati. Wara kollox, għamel votazzjoni biex juri li għandu kmand assolut tal-PN u issa kritika kontra Gonzi hija kritika kontra l-PN. Bil-maqlub ta' x'qed jgħidu ħafna, dan saħħaħ u mhux naqqas l-idea wara Gonzipn għaliex issa l-partit u l-mexxej saru ħaġa waħda bil-votazzjoni kbira favorieh. Fl-istess ħin kulħadd qed jinduna kif Gonzi li żgur li mhux se jibqa' mfakkar bħala xi mexxej kbir tal-PN bħal Ġorġ Borġ Olivier jew Eddie Fenech Adami, jaħseb li huwa l-partit aktar minn dawn li huma magħrufa bħala missirijiet tal-PN! Dan mhuwiex aġir ta' mexxej tal-2012 ta' Malta membru ta' blokk ekonomiku u politiku magħrufa bħala demokratiku, iżda ta' mexxej ossessjonat bih innifsu bħalma huma wħud mill-mexxejja Għarab jew ta' ripubliċi tal-banana ta' l-Amerka t'Isfel. Din hija farsa li biddlet il-proċedura parlamentari f'kummiedja u saħansitra dejqet sew nies fil-PN stess. Gonzi m'għandu mistħija ta' xejn fejn jidħol il-poter. Lanqas jistħi minn sħabu ta' l-UE li min jaf kemm jidħku minn wara dahru li hu Prim Ministru bla maġġoranza fil-parlament. It-tellieqa għall-mexxej tal-PN tas-Sibt li għadda ma biddlet xejn ħlief kompliet turi li Gonzi tant huwa mkaħħal mal-poter li ma jimpurtaħx mill-kredenzjali demokratiċi tal-Partit tiegħu u lanqas mill-ħsara li qed jagħmel lill-pajjiż bl-inċertezza u bl-istampa li qed juri ta' kif m'għandux jaġixxi Prim Ministru ta' pajjiż demokratiku!
Fejn konna bqajna!